ନୂଆଦିଲ୍ଲୀ ୨୦।୦୧ଃ ତାରକା ସ୍ପିନର ହରଭଜନ ସିଂହ ଚେନ୍ନାଇ ସୁପରକିଙ୍ଗ୍ସ ସହ ତାଙ୍କ ଅନୁବନ୍ଧ ସମାପ୍ତ ହୋଇଥିବା ଘୋଷଣା କରିଛନ୍ତି। ସେ ସ୍ପଷ୍ଟ କରିଛନ୍ତି ଯେ, ଆଇପିଏଲ ୨୦୨୧ରେ ଚେନ୍ନାଇ ସୁପରକିଙ୍ଗ୍ସର ଅଂଶ ହେବେ ନାହିଁ। ଏଥିସହ ସେ ସିଏସକେକୁ ଅଲବିଦା କହିଛନ୍ତି।
୪୦ ବର୍ଷୀୟ ହରଭଜନ ବୁଧବାର ଟ୍ବିଟ୍ରରେ ଏହାର ଘୋଷଣା କରି ପ୍ରଶଂସକ ଓ ଫ୍ରାଞ୍ଚାଇଜିଙ୍କୁ ଧନ୍ୟବାଦ ଜଣାଇଛନ୍ତି। ହରଭଜନ ତିନୋଟି ସିଜିନ୍ ଚେନ୍ନାଇ ସୁପରକିଙ୍ଗ୍ସର ସଦସ୍ୟ ଥିଲେ। ସେ କହିଛନ୍ତି ଯେ, ଚେନ୍ନାଇ ସହିତ ମୋର କଣ୍ଟ୍ରାକ୍ଟ ସମାପ୍ତ ହୋଇଛି। ଏହି ଦଳରେ ମୋର ଭଲ ସ୍ମୁତି ଓ କିଛି ବହୁତ ଭଲ ସାଥୀ ମିଳିଛନ୍ତି ଯାହାଙ୍କୁ ମୁଁ ଆଗାମୀ ସମୟରେ ଭଲ ଭାବେ ମନେ ରଖିବି।
ହରଭଜନ ୨୦୧୮ରେ ୨ କୋଟି ଟଙ୍କାରେ ମହେନ୍ଦ୍ର ସିଂହ ଧୋନୀଙ୍କ ନେତୃତ୍ବାଧୀନ ଚେନ୍ନାଇ ସୁପରକିଙ୍ଗ୍ସର ଅଂଶ ଥିଲେ। ସେସ ୨୦୧୯ରେ ଦଳକୁ ଫାଇନାଲ ପହଞ୍ଚାଇବାରେ ଗୁରୁତ୍ବପୂର୍ଣ୍ଣ ଭୂମିକା ନିଭାଇଥିଲେ। ସେ ଉକ୍ତ ସିଜିନ୍ରେ ୧୧ଟି ମ୍ୟାଚ୍ରେ ୧୬ଟି ଓ୍ବିକେଟ୍ ନେଇଥିଲେ। ହରଭଜନ ବ୍ୟକ୍ତିଗତ କାରଣରୁ ୨୦୨୦ରେ ୟୁଏଇରେ ଆୟୋଜିତ ଆଇପିଏଲରେ ଖେଳି ପାରିନଥିଲେ।
ଚେନ୍ନାଇ ସୁପରକିଙ୍ଗ୍ସ ସବୁଠୁ ସଫଳ ଫ୍ରାଞ୍ଚାଇଜିରେ ସାମିଲ। ଦଳ ତିନି ଥର ଟାଇଟଲ୍ ବିଜେତା ରହିଛି। ହେଲେ ଗତ ସିଜିନ୍ରେ ଦଳ ନିମ୍ନମାନର ପ୍ରଦର୍ଶନ କରି ଟେବୁଲ୍ ତାଲିକାର ସପ୍ତମରେ ରହିଥିଲା। ପ୍ରଥମ ଥର ଦଳ ପ୍ଲେଅଫ୍ରେ ପହଞ୍ଚି ପାରିନଥିଲା। ଗତ ବର୍ଷର ପ୍ରଦର୍ଶନ ପରେ ପ୍ରବନ୍ଧନ ଏଥର ଦଳରେ ଅନେକ ନୂତନ ଚେହେରା ସାମିଲ କରିବାକୁ ବିଚାର କରୁଛି। ଚଳିତ ବର୍ଷ ଫେବୃଆରୀରେ ଖେଳାଳିଙ୍କ ନିଲାମୀ ହେବ।
